Bybelskool » Openbaring 17 – Die omvang van Rome se bose invloed op die nasies word ontbloot
God se oordeel oor Babilon, die een wat as die moeder van alle onsedelikheid geteken word, strek van hfst. 17:1-19:5. Dit brei aan die eenkant uit op die oordeel van die sewende goue bak waarmee God die aarde suiwer van haar invloed. Aan die ander kant maak haar vernietiging plek vir die bruilofsfees van die Lam (19:6 vv.), die vestiging van die koninkryk van die Lam op aarde deur die vernietiging van die antichris en valse profeet (19:11 vv.), die opstanding uit die dood (20:1 vv.), die finale oorwinning oor die Satan (20:7), die laaste oordeel 20:11), die aanbreek van ’n nuwe hemel en ’n nuwe aarde (21:1 vv.) en God wat in die nuwe Jerusalem sy intrek saam met die gelowiges neem (21:9 v.).
Hoofstuk 17 word in twee dele opgedeel. Die eerste deel, vers 1-6 skets die prostituut Babilon in grafiese detail. Die tweede deel, vers 7-18 lê die eerste deel se betekenis uit, amper soos Jesus gedoen het met die gelykenis van die Saaier – eers die gelykenis, dán die verklaring daarvan (Matt. 13). Hoofstuk 18 tot 19:5 handel oor haar vernietiging.
Die prostituut Babilon – vers 1-6
Die eerste prentjie wat vir ons van Babilon, d.w.s. Rome, geteken word, is dié van ’n prostituut wat by baie waters bly en met die konings van die aarde onsedelik verkeer en ’n groot bedwelmende effek op die mensdom het. In die tweede prentjie sit sy kleurryk op ’n godslasterlike helderrooi dier met sewe koppe en tien horings in die woestyn. Nie net word sy as fundamenteel onrein en onsedelik geteken nie, maar rig sy groot verwoesting aan onder gelowiges.
Die betekenis van die vrou en die dier – vers 7-18
Die betekenis van die simboliek van die eerste deel van hoofstuk 17 word vervolgens uitgespel.
Die dier is die antichris wat spottenderwys vergelyk word met Christus. Anders as Christus wat is en was en kom, is die antichris een wat was, maar nou nie meer is nie en wel weer kom, maar om onder te gaan. Sy ondergang sal die hele wêreld verras.
Die sewe koppe van die dier staan vir die sewe berge van Rome asook vir sewe konings of keisers van Rome, hetsy werklik of simbolies bedoel. Dit staan vir die politiese mag wat hulle uitgeoefen het en wat wel êrens tot niet sal gaan.
Die tien horings staan ook vir tien konings wat aanvanklik deel van die Romeinse ryk was, maar dan in opstand kom en hulle eie politiese mag vestig. Hulle span saam teen die Lam, maar word deur Hom oorwin.
Die waters is ‘n simbool vir die nasies wat in die proses sal ly.